b'\n_START_ARTICLE_\nTatjana Samoilova\n_START_PARAGRAPH_\nTatjana Samoilova (vene \xd0\xa2\xd0\xb0\xd1\x82\xd1\x8c\xd1\x8f\xd0\xbd\xd0\xb0 \xd0\x95\xd0\xb2\xd0\xb3\xd0\xb5\xd0\xbd\xd1\x8c\xd0\xb5\xd0\xb2\xd0\xbd\xd0\xb0 \xd0\xa1\xd0\xb0\xd0\xbc\xd0\xbe\xd0\xb9\xd0\xbb\xd0\xbe\xd0\xb2\xd0\xb0; 4. mai 1934 Leningrad \xe2\x80\x93 4. mai 2014 Moskva) oli vene teatri- ja filmin\xc3\xa4itleja, Venemaa F\xc3\xb6deratsiooni rahvakunstnik._NEWLINE_Tatjana Samoilova s\xc3\xbcndis Leningradis tuntud vene teatri- ja filmin\xc3\xa4itleja Jevgeni Samoilovi peres. Aastal 1937 kolis perekond Moskvasse._NEWLINE_Koolip\xc3\xb5lves tegeles ta balletiga ja l\xc3\xb5petas Stanislavski ja Nemirovit\xc5\xa1-Dant\xc5\xa1enko nimelise Moskva Akadeemilise Muusikateatri balletistuudio. Edasistest balleti\xc3\xb5pingutest ta loobus ning aastail 1953\xe2\x80\x931956 \xc3\xb5ppis ta Boriss \xc5\xa0t\xc5\xa1ukini nimelises Teatriinstituudis. Seal tutvus Tatjana Samoilova oma esimese abikaasa Vassili Lanovoiga. See abielu kestis m\xc3\xb5ned aastad, kuid hiljem m\xc3\xa4ngisid nad koos filmis "Anna Karenina". Lanovoi m\xc3\xa4ngis krahv Vronskit. Hiljem abiellus Samoilova veel kaks korda ning elas vabaabielus kirjaniku ja lavastaja Solomon \xc5\xa0ulmaniga. Viimasest abielust Eduard Ma\xc5\xa1kovit\xc5\xa1iga s\xc3\xbcndis tal poeg Dmitri._NEWLINE_Filmideb\xc3\xbc\xc3\xbcdi tegi Samoilova 1955. aastal m\xc3\xa4ngides Jack Londoni jutustuse ainetel v\xc3\xa4ndatud Vladimir Kaplunovski filmis "Mehhiklane". _NEWLINE_Rahvusvahelise tuntuse sai ta Veronika rolliga Mihhail Kalatozovi filmis "Kured lendavad". Film v\xc3\xb5itis 1958. aastal Cannes\'i filmifestivali peaauhinna Kuldse Palmioksa ning Samoilova sai eriauhinna ja suure tunnustuse osaliseks. Samoilova kandideeris oma rolliga ka Suurbritannia auhinnale BAFTA parima naisn\xc3\xa4itleja kategoorias, aga ei v\xc3\xb5itnud._NEWLINE_Aastal 1959 m\xc3\xa4ngis Samoilova j\xc3\xa4rgmises Kalatozovi draamafilmis "Saatmata j\xc3\xa4\xc3\xa4nud kiri". Film kandideeris j\xc3\xa4lle Kuldsele Palmioksale, kuid seekord v\xc3\xb5itu ei tulnud. Film siiski meeldis paljudele ning 1995. aastal Francis Ford Coppola rahastas filmi restaureerimist ja t\xc3\xb5i selle USA vaatajateni. Sellele j\xc3\xa4rgnesid osat\xc3\xa4itmised kolmes filmis, mis valmisid koost\xc3\xb6\xc3\xb6s Prantsusmaa, Ungari ja Itaaliaga. _NEWLINE_Aastal 1967 m\xc3\xa4ngis ta nimiosa Aleksandr Zarhi lavastatud filmis "Anna Karenina". Aastaid hiljem tegi rolli Grigori Kromanovi filmis "Briljandid proletariaadi diktatuurile" (1975)._NEWLINE_Aastail 1967\xe2\x80\x931992 t\xc3\xb6\xc3\xb6tas peamiselt teatrites \xe2\x80\x93 Majakovski nimelises teatris aastatel 1958\xe2\x80\x931959, Vahtangovi nimelises teatris aastatel 1959\xe2\x80\x931960 ja Moskva filmin\xc3\xa4itlejate teatristuudios (\xd0\x93\xd0\xbe\xd1\x81\xd1\x83\xd0\xb4\xd0\xb0\xd1\x80\xd1\x81\xd1\x82\xd0\xb2\xd0\xb5\xd0\xbd\xd0\xbd\xd1\x8b\xd0\xb9 \xd1\x82\xd0\xb5\xd0\xb0\xd1\x82\xd1\x80 \xd0\xba\xd0\xb8\xd0\xbd\xd0\xbe\xd0\xb0\xd0\xba\xd1\x82\xd1\x91\xd1\x80\xd0\xb0) aastast 1962._NEWLINE_1990. aastal oli Samoilova auk\xc3\xbclaline Cannes\'i filmifestivalil, kus talle anti eripreemia silmapaistva panuse eest kinokunsti. _NEWLINE_Tatjana Samoilova suri oma 80. s\xc3\xbcnnip\xc3\xa4eval s\xc3\xbcdamehaiguse tagaj\xc3\xa4rjel Moskva haiglas. Ta maeti 7. mail Novodevit\xc5\xa1je kalmistule, \xc3\xa4rasaatmine toimus Moskva kinomajas.'